### NN 7/2018 (19.1.2018.), Odluka o lokalnim porezima Općine Krašić

Općina Krašić

195

Na temelju članka 20. stavak 1. i članka 42. Zakona o lokalnim porezima (»Narodne novine« br. 115/16 i 101/17) i članka 33. Statuta Općine Krašić (»Glasnik Zagrebačke županije« br. 21/09 i 23/13) Općinsko vijeće Općine Krašić na 6. sjednici održanoj 27. prosinca 2017. godine, donijelo je

ODLUKU

O LOKALNIM POREZIMA OPĆINE KRAŠIĆ

I. OPĆE ODREDBE

Članak 1.

Ovom odlukom utvrđuju se vrste općinskih poreza Općine Krašić, obveznici, porezna osnovica, stope i visina poreza, način obračuna i plaćanja poreza te obavljanje poslova utvrđivanja i naplate poreza koji pripadaju Općini Krašić (u nastavku teksta: Općina).

II. VRSTE POREZA

Članak 2.

Porezi Općine Krašić su:

1. prirez porezu na dohodak

2. porez na potrošnju

3. porez na kuće za odmor.

1. Prirez porezu na dohodak

Članak 3.

Prirez porezu na dohodak plaća se na području Općine sukladno Zakonu i podzakonskim aktima kojima se uređuje porez na dohodak i ovoj odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Općine.

Članak 4.

Osnovica prireza porezu na dohodak je porez na dohodak utvrđen zakonom i drugim podzakonskim aktima.

Članak 5.

Prirez porezu na dohodak plaća se po stopi od 6% na osnovicu iz članka 4. ove Odluke.

Prirez porezu na dohodak uplaćuje se u korist Proračuna Općine Krašić.

Članak 6.

Kod postupka utvrđivanja, naplate, prisilne naplate i povrata prireza primjenjuju se odredbe Općeg poreznog zakona, te Zakona o porezu na dohodak i Pravilnika o porezu na dohodak. Kaznene odredbe te odredbe o zastari i obnovi postupka primjenjuju se sukladno odredbama Općeg poreznog zakona.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Krašić.

Članak 8.

Obveznik poreza na potrošnju iz članka 7. ove Odluke je pravna i fizička osoba koja pruža ugostiteljske usluge na području Općine Krašić.

Članak 9.

Osnovica poreza na potrošnju je prodajna cijena pića koja se prodaju u ugostiteljskim objektima na području Općine Krašić.

Porez na potrošnju plaća se po stopi od 3% na osnovicu iz prethodnog stavka.

Članak 10.

Obveznik poreza na potrošnju dužan je obračunati i platiti porez na potrošnju do posljednjeg dana u mjesecu za prethodni mjesec, a izvješće o obračunatom i uplaćenom porezu na potrošnju za prethodni mjesec do 20. dana u mjesecu predati nadležnoj Poreznoj upravi.

Članak 11.

Nadzor nad obračunom i plaćanjem poreza na potrošnju obavlja Porezna uprava.

3. Porez na kuće za odmor

Članak 12.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Općine Krašić.

Članak 13.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 14.

Porez na kuće za odmor plaća se po četvornom metru korisne površine.

Članak 15.

Visina poreza na kuće za odmor utvrđuje se u iznosu od 14,00 kuna po četvornom metru korisne površine.

III. PROVEDBENE ODREDBE

Članak 16.

Poslovi utvrđivanja, evidentiranja, naplate, nadzora i ovrhe radi naplate svih lokalnih poreza Općine Krašić prenose se na Ministarstvo financija, Poreznu upravu, u skladu s odredbama Zakona i suglasnosti Ministarstva financija.

Za obavljanje poslova iz stavka 1. ovog članka Poreznoj upravi pripada naknada u visini od 5% od ukupno naplaćenih prihoda.

Porezna uprava će do 15. dana u mjesecu, za prethodni mjesec, dostavljati Općini Krašić zbirna izvješća o utvrđenim i naplaćenim porezima Općine Krašić za protekli mjesec.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima, da naknadu Poreznoj upravi obračuna i uplati u Državni proračun i to do zadnjeg dana u mjesecu za protekli mjesec.

Članak 17.

Za utvrđivanje poreza, naplatu, žalbe, obnovu postupka kao i sve ostale pravne radnje u postupku primjenjivat će se odredbe Općeg poreznog zakona.

IV. PRIJELAZNE I ZAVRŠNE ODREDBE

Članak 18.

Danom stupanja na snagu ove Odluke prestaje važiti Odluka o općinskim porezima Općine Krašić (»Glasnik Zagrebačke županije« br. 7/98, 2/02 i 42/16) i Odluka o prirezu porezu na dohodak (»Narodne novine« br. 117/02 i 39/15 i »Glasnik Zagrebačke županije« br. 18/02 i 17/05).

Članak 19.

Ova odluka stupa na snagu osmoga dana od dana objave u »Glasniku Zagrebačke županije«, osim odredbi o prirezu porezu na dohodak koje stupaju na snagu prvoga dana u mjesecu nakon mjeseca objave u »Narodnim novinama«.

Klasa: 021-05/17-01/07
 Urbroj: 238/15-01-17-17
 Krašić, 27. prosinca 2017.

Predsjednik Općinskog vijeća
 Damir Ilijanić, v. r.